  Наталья Тетерина Удмурт Элькунысь тӧролэн «Признание» премиезлэсь нырысетӥ лауреатъёссэ пусйизы Удмуртиын 12-тӥ толсуре. Нимаз адямиослэсь но коллективъёслэсь азинлыкъёссэс дунъяны куронъёсын элькунлэн тӧроезлы ёросъёсын но каръёсын улӥсьёс вазиськизы. Вотка ёросысь чорыг будэтонъя «Пихтовка» возёсэз выль технологиосты но аграрной тодосэз ужпӧрын кутэмез понна пусйизы. Ивортодэтъя «Удмуртия» агентство «Пихтовкалэн» кивалтӥсеныз Георгий Крыловен герӟаськиз но тодӥз, кыӵе выль амалъёсты чорыг будэтӥсьёс куто но вань-а соослэсь пайдаез. Георгий Крылов верамъя, трос чорыг будэтон понна ӟечлыко комбикорм кулэ. Со туж дуно — одӥг килограммез 1 евро сылэ, соин ик трос коньдон быдтонтэм понна «Пихтовкаын» ужасьёс асьсэос чорыглы сиён будэтыны малпазы. Ми малпамы, ум басьтэ та быдӟа дунын комбикорм, асьмеос кутомы музъем, отын турттомы йыды, кидыс будэтыны. Ми дышетӥмы асьме чорыгъёсты, соос мед сиыны кутскозы та комбикормез шуыса Георгий КрыловСолэн кылъёсызъя, таӵе амаллэн пайдаез адӟиське — будэтэм чорыглэн асдунэз ичиёмиз, нош рентабельностез 100 процентозь йылӥз. Дуно комбикорм басьтӥсь возёсъёслэн со 15 процент гинэ луэ, шуиз «Пихтовкалэн» кивалтӥсез. «Одӥг ужась мукет возёсъёсын гужем ӵоже 10–18 тонна чорыг будэтэ, милям 65 тонна будэтэ одӥг адями. «Пихтовка» уйпал зона лыдъяське, кытын чорыг туж шуг будэтыны. Луыса кошке, «Пихтовка» ужа Уралын, уйпалан, нош басьтэ чорыг 3–4 поллы тросгес возёсъёслэсь, кудъёсыз ужало Кубаньын, Ставропольын, Ростовын», — пусйиз Георгий Крылов. Ватсалом, туннэ нуналлы «Пихтовка» возёсын 180 ӧнерчиос тыршо. Чорыг будэтон сяна, соос скалъёсты вордо, пудо-животлы сиён дасяло. Возёслэн кивалтӥсез верамъя, лэсьтэм ужзылэн быдӟалаез шумпоттытэ. Кылсярысь, кылем арын одӥг скаллэсь 8 сюрс килограмм йӧл кыскизы, чорыг 1 сюрс тонна поттӥзы.  Со малпамъя, возёслэн уногес но чорыг будэтыны луонлыкез вань, секытгес сое вузаны. Али чорыгез Удмуртие сяна, мукет улосвылъёсы но келяло. Азьланяз «Пихтовкаын» чорыглэсь сиёнъёс лэсьтон борды но басьтӥськыны малпало. Удмурт Элькунлэн тӧроезлэн «Признание» премиеныз озьы ик пусъемын «Калашников» концерн, Вавож ёросысь «Колос» возёс, Удмуртиысь Скандинав ветлонъя федерация, волейболэн шудонъя «Италмас-ИжГТУ» клуб, эктонъя «Розовый» слон нылпи театр, Глазкарысь «Парафраз» муниципал театр.  Тегъёс: Удмуртия гуртвозёс чорыган данъетъёс Воткаёрос  